|  |  |
| --- | --- |
|  |  |
|  | 09. januar 2024 |

Høringsnotat **Notat om de indkomne høringssvar vedrørende udkast til forslag om § 14 i bekendtgørelse om parkeringskort for personer med handicap og institutionskort**

**1. Høringen**

*1.1. Høringsperiode*

Transportministeriet hørte den 7. september 2023 en række myndigheder og organisationer, jf. vedlagte høringsliste i bilag 1, over udkast til ovennævnte bekendtgørelse. Høringsfristen udløb den 9. oktober 2023.

Udkast til bekendtgørelsen blev offentliggjort på Høringsportalen den 7. september 2o23

*1.2. Hørte myndigheder, organisationer m.v.*

Nedenfor følger en alfabetisk oversigt over hørte myndigheder, organisationer m.v.

Ud for hver høringspart er det ved afkrydsning angivet, om der er modtaget høringssvar, og om høringsparten i givet fald havde bemærkninger til udkastet til bekendtgørelsen

Oversigten omfatter herudover interessenter, som ikke er blandt de hørte myndigheder, organisationer m.v., men som på egen foranledning har sendt bemærkninger til udkastet til bekendtgørelsen. Sådanne interessenter er i oversigten markeret med \*.

|  |  |  |  |  |
| --- | --- | --- | --- | --- |
| **Høringspart** | **Høringssvar modtaget** | **Bemærkninger** | **Ingen bemærkninger** | **Ønsker ikke at afgive høringssvar** |
| Aarhus Kommune\* | X | X |  |  |
| Dansk Handicap Forbund | X | X |  |  |
| Dansk Parkeringsforening | X | X |  |  |
| Danske Handicaporganisationer | X | X |  |  |
| Danske Regioner |  |  |  | X |
| Det Centrale Handicapråd |  |  |  | X |
| Forende Danske Motorejere – FDM |  |  |  | X |
| Kommunernes Landsforening – KL |  |  |  | X |
| Livet med Handicap (LEV) |  |  |  | X |

**2. Høringssvarene**

I det følgende gengives hovedindholdet af de modtagne høringssvar til udkastet til bekendtgørelsen samt Transportministeriets bemærkninger hertil skrevet med kursiv.

Under pkt. 3 er det opsummeret, hvilke ændringer der er foretaget i forhold til det udkast, som har været i høring. Her omtales også ændringer, som ikke har baggrund i modtagne høringssvar, men er foretaget på ministeriets egen foranledning.

Bemærkninger af generel politisk karakter samt forslag og bemærkninger, der ikke vedrører udkastet til bekendtgørelsen, indgår ikke i notatet.

*2.1. Bemærkninger til udkastet til bekendtgørelsen*

Danske Handicaporganisationer har anført, at de godt kan bakke op om ændringen i § 14 ved sletning af ”motor” for derved at give de ”nye” kabinescootere mulighed for at parkere på handicapparkeringspladserne. Der bør dog være opmærksomhed på, at det vil medføre et øget pres på handicapparkeringspladserne. Danske Handicaporganisationer kan endvidere bakke op om den foreslåede ændring af § 14, skt. 1, nr. 3, da den nuværende opdeling ikke længere er relevant og alene skaber forvirring for brugerne.

*Transportministeriet har noteret sig Danske Handicaporganisationers opbakning til forslaget.*

Dansk Handicap Forbund giver udtryk for, at der med ændringen af betegnelsen fra ’motorkøretøjer’ til ’køretøjer’ sker en meget stor udvidelse af mulige parkanter, da begrebet ’køretøjer’ dækker over særdeles mange undergrupper herunder b.la. elektriske kørestole. Dansk Handicap Forbund mener ikke, at det kan være hensigten, at åbne el-scootere og lignende skal kunne parkere på handicapparkeringspladser. Den almindelige opfattelse er, at disse sidestilles med cykler, hvis de kan køre/kører mere end 6 km/t. Cykler, herunder også trehjulede cykler, er også omfattet af begrebet køretøj i færdselslovens forstand.

Dansk Handicap Forbund gør opmærksom på, at især i større byer er antallet af handicapparkeringspladser ikke stort nok til at dække efterspørgslen, og anser det derfor at være problematisk at udvide antallet af køretøjer, der må parkere på disse særlige pladser og opstå problematikker ifm. Håndhævelsen af muligheden for at pålægge en parkeringsafgift, hvis det ikke er let at identificere ejeren af et køretøj. Dansk Handicap Forbund har som sådan intet imod, at kabine-knallerter kan parkere på særlige handicapparkeringspladser, men de kan ikke gå ind for, at muligheden for parkering skal omfatte alle former for køretøjer. Det er Dansk Handicap Forbunds opfattelse, at der er behov for en definition af, hvilke arter af køretøjer, der i fremtiden kan parkere på de særlige handicapparkeringspladser.

Dansk Handicap Forbund kan anbefale, at de køretøjer, der må parkere på disse pladser defineres som indregistrerede køretøjer med mindst tre hjul. Når køretøjet er indregistreret, er det muligt at pålægge ejeren en parkeringsafgift, hvis parkeringsreglerne er overtrådt.

Endvidere er det Dansk Handicap Forbunds opfattelse, at tohjulede køretøjer ikke bør parkere på disse pladser. I den almindelige lovgivning, må motorcykler parkere på en almindelig parkeringsplads, men hvis en motorcykel, der er anvendt af person (evt. passager) med et handicapparkeringsskilt, bør disse ikke kunne parkere på en handicapparkeringsplads.

Dansk Handicap Forbund har gjort opmærksom på, at der i § 15, stk. 2, nævnes § 14, stk. 1, nr. 3, litra b og bestemmelsen bør derfor rettes, da § 14, stk. 1m nr. 3, litra b ikke længere findes.

*Det er Transportministeriets opfattelse, at det i praksis ikke vil have nogen betydning, om ’motorkøretøj’ erstattes med ’køretøj’, eftersom personer med handicap formentlig sjældent har behov for at parkere et ikke-registreringspligtigt køretøj eller vil benytte parkeringskortet ifm. sådan en parkering.* *Ikke-registreringspligtige køretøjer er typisk ”åbne”, hvorfor der vil være risiko for tyveri af kortet.*

*Derudover bemærkes det, at adgangen til at parkere på en handicapparkeringsplads ikke følger af bekendtgørelse om parkeringskort for personer med handicap og institutionskort, men derimod af bekendtgørelse om vejafmærkning[[1]](#footnote-1) § 27, E 33 Parkering og § 60, T 33 Parkeringsbås:*

*”Hvor E 33 suppleres med undertavle E 23 Vejledning for invalide, angiver dette, at parkeringsarealet kun må benyttes til stansning og parkering af køretøjer, som er forsynet med en i medfør af færdselslovens § 88 a udstedt tilladelse.”*

*” Er parkeringsbåsen forsynet med V 23 Invalidesymbol, angiver dette, at den kun må benyttes til standsning og parkering af køretøjer, der forsynet med en i medfør af færdselslovens § 88 a udstedt tilladelse.”*

*§ 14 i bekendtgørelse om parkeringskort for personer med handicap og institutionskort fastsætter, hvilke parkeringslempelser, der gælder ved parkering med et parkeringskort, men har ingen betydning for hvilke køretøjer, der har adgang til at parkere på handicapparkeringspladser. Denne adgang har Ikke-registreringspligtige køretøjer allerede i henhold til bestemmelserne i bekendtgørelse om vejafmærkning.*

*Hertil skal Transportministeriet i øvrigt også bemærke, at det følger af § 14, stk. 1, nr. 1, litra b, at der må parkeres indtil 15 minutter på steder med et parkeringsforbud. Et sådan parkeringsforbud kan godt være fastsat for cykler med færdselstavle C 63 Parkering forbudt for cykel og lille knallert.*

*På denne baggrund finder ministeriet det ikke nødvendigt at ændre udkastet til bekendtgørelsen.*

Både Dansk Handicap Forbund, Aarhus Kommune og Dansk Parkeringsforening har gjort Transportministeriet opmærksom på, at der i § 15, stk. 2 henvises til § 14 stk. 1, nr. 3, litra b som ikke eksisterer længere ifølge den foreslåede bekendtgørelse.

*Ministeriet har på den baggrund slettet § 15, stk. 2, da bestemmelsens indhold alene består i en henvisning til § 14, stk. 1, nr. 3, litra b. Den nuværende § 15, stk. 3, vil derfor rykkes således, at denne fremover er § 15, stk. 2*

Aarhus Kommune og Dansk Parkeringsforening har ingen bemærkninger til selve forslaget.

1. Vejdirektoratets bekendtgørelse nr. 425 af april 2023 om vejafmærkning. [↑](#footnote-ref-1)